กนง.ขึ้นดอกเบี้ยอีก0.25%เป็น2.50 %
กนง.มีมติขึ้นดอกเบี้ยอีก 0.25% เพิ่มเป็น 2.50% เพื่อสกัดการคาดการณ์เงินเฟ้อของภาคธุรกิจและประชาชน รวมทั้งเพื่อดูแลให้ดอกเบี้ยแท้จริงไม่ติดลบ
9 มี.ค. 2554

กนง.มีมติขึ้นดอกเบี้ยอีก 0.25% เพิ่มเป็น 2.50% เพื่อสกัดการคาดการณ์เงินเฟ้อของภาคธุรกิจและประชาชน รวมทั้งเพื่อดูแลให้ดอกเบี้ยแท้จริงไม่ติดลบ
นายไพบูลย์ กิติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทสไทย(ธปท.) แถลงผลการประชุมคณะกรรมการนโยบายการเงิน(กนง.)วันนี้ว่า ที่ประชุมเห็นว่าราคาน้ำมันและราคาสินค้าโภคภัณฑ์ที่ปรับสูงขึ้น ได้ส่งผลต่อแรงกดดันเงินเฟ้อมากขึ้น จึงมีมติเอกฉันท์ให้ปรับขึ้นดอกเบี้ยนโยบาย(อาร์พี)อีก 0.25% จาก 2.25% เพิ่มเป็น 2.50% และยังจะทยอยปรับดอกเบี้ยนโยบายเข้าสู่ภาวะปกติต่อไป แต่จะทำแบบค่อยเป็นค่อยไปมีความเหมาะสม 
“ราคาน้ำมันและสินค้าโภคภัณฑ์ ส่งให้แรงกดดันเงินเฟ้อเพิ่มขึ้น กนง.จึงดูแลไม่ให้มีการคาดการณ์เงินเฟ้อเร่งขึ้นอีกและลดโอกาสที่จะเกิดความไม่สมดุลในระบบการเงิน เพื่อจะได้ดูแลไม่ให้ภาคเอกชน ภาคธุรกิจและประชาชนคาดการณ์เงินเฟ้อสูงเกินไป ให้มีความเชื่อมั่นว่าธปท.จะดูแลอัตราเงินเฟ้อให้อยู่ในเป้าหมายได้และ เพื่อช่วยดูแลให้อัตราดอกเบี้ยแท้จริง ซึ่งปัจจุบันติดลบอยู่ประมาณ 1% กว่า ไม่ติดลบอีก” นายไพบูลย์กล่าว
นายไพบูลย์ กล่าวว่า กนง.ประเมินว่าการปรับขึ้นของเงินเฟ้อในขณะนี้ยังไม่กระทบต่อการขยายตัวทางเศรษฐกิจและเพิ่มต้นทุนให้กับภาคธุรกิจมากนัก เพราะถ้าพิจารณาจากต้นทุนธุรกิจทั้งหมดดอกเบี้ยถือว่ามีสัดส่วนในต้นทุนน้อย  อย่างไรก็ตามหากสถานการณ์ประเทศในตะวันออกกลางมีผลให้ราคาน้ำดิบดูไบปรับสูงขึ้นต่อเนื่องที่ระดับ 120-130 เหรียญสหรัฐต่อบาร์เรล ในระยะเวลานานน่าจะส่งผลต่อแรงกดดันเพิ่มขึ้นอีก ซึ่งกนง.ก็พร้อมจะพิจารณาปรับนโยบายดอกเบี้ยตามความเหมาะสม แต่จะดูอย่างรอบครอบไม่ให้กระทบต่อการขยายตัวทางเศรษฐกิจ
ทั้งนี้ ในปีนี้กนง.มีมติปรับขึ้นอัตราดอกเบี้ยต่อเนื่องมาถึง 2 ครั้งติดต่อกันแล้ว คือ ครั้งแรกของปีวันที่ 12 ม.ค.ปรับขึ้น 0.25% และครั้งนี้ปรับอีก 0.25% ส่งให้ดอกเบี้ยปัจจุบันแตะระดับ 2.50% และยังมีแนวโน้มจะปรับขึ้นอีกต่อเนื่อง เพื่อให้ดอกเบี้ยกลับเข้าสู่ภาวะปกติอยู่ในระดับก่อนที่จะปรับลงมากระตุ้นเศรษฐกิจก่อนหน้านี้ที่ระดับประมาณ 3-3.25%